PAMOKOS MEDŽIAGA
Drąsa veikti: streso dirgiklių atpažinimas Vilniaus miesto aplinkoje
Stresas yra natūrali žmogaus reakcija į situacijas, kurios atrodo sudėtingos, neaiškios, naujos arba reikalaujančios pastangų. Dažnai stresą suprantame tik kaip neigiamą būseną, tačiau iš tiesų stresas nėra vien blogas. Jis parodo, kad žmogui situacija yra svarbi, kad reikia sutelkti dėmesį, pasiruošti veiksmui arba priimti sprendimą.
Psichologijoje stresas suprantamas kaip organizmo ir psichikos reakcija į tam tikrą reikalavimą arba iššūkį. Kai žmogus susiduria su situacija, kurią vertina kaip sudėtingą, kūnas pradeda ruoštis veikti. Padažnėja širdies plakimas, gali įsitempti raumenys, pagreitėti kvėpavimas, atsirasti prakaitavimas, neramios mintys arba noras pasitraukti iš situacijos. Tai nėra silpnumo požymis. Tai yra natūrali kūno reakcija, padedanti pasiruošti veiksmui.
Stresas gali būti skirstomas į eustresą ir distresą. Eustresas yra naudingas, mobilizuojantis stresas. Jis padeda susikaupti, greičiau reaguoti, pasiruošti užduočiai ir įveikti iššūkį. Pavyzdžiui, nedidelis jaudulys prieš pristatymą gali padėti kalbėti aiškiau ir atsakingiau pasiruošti. Distresas yra žalingas arba per stiprus stresas, kuris trukdo veikti. Jis gali sukelti stiprų nerimą, sumaištį, norą vengti situacijos, sunkumą susikaupti ar nepasitikėjimą savimi.
Svarbu suprasti, kad tą pačią situaciją skirtingi žmonės gali patirti visiškai skirtingai. Vienam žmogui paklausti nepažįstamojo kelio gali būti paprasta kasdienė situacija, o kitam tai gali kelti didelį nerimą. Tai priklauso ne tik nuo pačios situacijos, bet ir nuo žmogaus patirties, minčių, savivertės, ankstesnių išgyvenimų ir įsitikinimų apie save.
Streso dirgikliai gali būti išoriniai ir vidiniai. Išoriniai streso dirgikliai yra tai, kas vyksta aplinkoje. Tai gali būti nepažįstamas žmogus, vieša miesto erdvė, užduoties atlikimas prieš kitus, netikėtas atsakymas, atsisakymas padėti, triukšmas, žmonių žvilgsniai arba neapibrėžta situacija. Šie dirgikliai yra matomi arba patiriami iš išorės.
Vidiniai streso dirgikliai yra tai, kas vyksta žmogaus viduje. Tai mintys, emocijos, įsitikinimai, kūno pojūčiai ir baimės. Pavyzdžiui, žmogus gali galvoti: „Aš atrodysiu kvailai“, „Manęs nesupras“, „Žmogus supyks“, „Visi į mane žiūrės“, „Aš nesugebėsiu“. Tokios mintys gali sustiprinti stresą labiau negu pati situacija. Kartais žmogų labiau gąsdina ne realus įvykis, o jo įsivaizdavimas.
Viena svarbiausių šios pamokos minčių yra ta, kad stresą sukelia ne tik tai, kas vyksta, bet ir tai, kaip žmogus tą situaciją įvertina. Jeigu situacija atrodo pavojinga, gėdinga arba per sunki, stresas didėja. Jeigu situacija įvertinama kaip iššūkis, galimybė mokytis arba laikinas nepatogumas, stresas tampa lengviau valdomas.
Susidūrus su nepatogia situacija, gali pasireikšti trys pagrindinės reakcijos: kovoti, bėgti arba sustingti. Kovos reakcija reiškia, kad žmogus bando aktyviai įveikti situaciją. Bėgimo reakcija reiškia norą pasitraukti, išvengti užduoties arba jos neatlikti. Sustingimo reakcija reiškia, kad žmogus tarsi užstringa, jam sunku kalbėti, judėti ar apsispręsti. Visos šios reakcijos yra natūralios, tačiau žmogus gali mokytis jas pastebėti ir reguliuoti.
Emocijų reguliacija yra gebėjimas atpažinti savo emocijas, suprasti jų priežastis ir pasirinkti tinkamą veiksmą. Tai nereiškia, kad emocijas reikia slopinti arba apsimesti, kad jų nėra. Priešingai, emocijų reguliacija prasideda nuo pastebėjimo: „Aš jaučiu nerimą“, „Man nejauku“, „Bijau būti įvertintas“, „Mano kūnas įsitempęs“. Kai žmogus įvardija savo būseną, ją tampa lengviau valdyti.
Vienas emocijų reguliavimo būdas yra kvėpavimas. Kai žmogus patiria stresą, kvėpavimas dažnai tampa greitas ir paviršutiniškas. Sąmoningas, lėtesnis kvėpavimas padeda kūnui nusiraminti. Prieš atliekant užduotį galima kelis kartus giliai įkvėpti ir iškvėpti, atpalaiduoti pečius, sulėtinti kalbėjimą ir priminti sau, kad situacija nėra pavojinga.
Kitas būdas yra minčių pervertinimas. Tai reiškia, kad žmogus pastebi stresą keliančią mintį ir pabando ją pakeisti realistiškesne. Pavyzdžiui, mintį „Aš apsijuoksiu“ galima pakeisti mintimi „Aš tik atlieku mokymosi užduotį“. Mintį „Žmogus tikrai supyks“ galima pakeisti mintimi „Žmogus gali atsakyti arba neatsakyti, ir tai nėra mano nesėkmė“. Tokia minties korekcija padeda sumažinti vidinį spaudimą.
Dar vienas būdas yra dėmesio nukreipimas į konkretų veiksmą. Kai žmogus per daug galvoja apie tai, kaip atrodys ar ką pagalvos kiti, stresas stiprėja. Todėl naudinga susitelkti į mažą veiksmą: prieiti, pasisveikinti, užduoti klausimą, padėkoti ir grįžti į grupę. Kuo aiškesnis veiksmas, tuo mažiau vietos lieka chaotiškoms mintims.
Svarbu suprasti ir tai, kad stresas dažnai mažėja per patirtį. Kai žmogus vengia nepatogių situacijų, trumpam palengvėja, tačiau ilgainiui baimė gali sustiprėti. Kai žmogus saugiai ir palaipsniui susiduria su nepatogia situacija, jis pamato, kad gali ją ištverti ir įveikti. Todėl šioje pamokoje užduotys atliekamos palaipsniui: nuo paprastesnių iki sudėtingesnių.
Atliekant praktines užduotis svarbu laikytis pagarbos ir saugumo. Užduoties tikslas nėra trikdyti kitus žmones, provokuoti ar peržengti ribas. Tikslas yra mandagiai užmegzti trumpą kontaktą, stebėti savo reakcijas ir mokytis jas suprasti. Jeigu žmogus nenori atsakyti, reikia padėkoti ir pasitraukti. Atsisakymas nėra nesėkmė. Tai tik viena iš galimų socialinės situacijos baigčių. Tokiu atveju verta pabandyti dar kartą su užkalbinant kitą praeivį.
Po kiekvienos užduoties svarbu sustoti ir įsivertinti. Refleksija padeda suprasti, kas iš tikrųjų vyko. Kartais prieš užduotį žmogus tikisi labai nemalonaus atsako, tačiau po užduoties pamato, kad situacija buvo paprastesnė nei atrodė. Kartais stresas išlieka stiprus, bet žmogus vis tiek pastebi, kad sugebėjo veikti. Abu atvejai yra vertingi, nes padeda geriau pažinti save.
Pamokos pabaigoje pakartojama viena pasirinkta užduotis. Tai leidžia palyginti pirmąją ir antrąją patirtį. Dažnai antrą kartą užduotis atrodo aiškesnė, kūnas reaguoja ramiau, o mintys tampa mažiau grėsmingos. Taip galima praktiškai pamatyti, kad drąsa nėra streso nebuvimas. Drąsa yra gebėjimas veikti, kai stresas yra atpažintas, suprastas ir reguliuojamas.



ĮSIVERTINIMO ANKETA

Pirmoji užduotis - reikia mandagiai paklausti nepažįstamo žmogaus, kiek valandų arba kaip nueiti iki pasirinkto miesto objekto. Užduoties tikslas yra pastebėti pirmąją reakciją prieš kreipiantis į nepažįstamą žmogų.
Prieš užduotį mano streso lygis buvo:
[image: Consuming Versus Creating – Mark Lundegren]
Kokios mintys man kilo prieš atliekant užduotį?
Po užduoties mano streso lygis buvo:

Kokį išorinį streso dirgiklį pastebėjau?
Kokį vidinį streso dirgiklį pastebėjau?
Kokia emocija buvo stipriausia?
Kokius kūno pojūčius pastebėjau?
Kas šioje užduotyje buvo sunkiausia?
Kaip reagavo žmogus, į kurį kreipiausi?
Ar mano pradinė baimė pasitvirtino? Paaiškink.
Kokį emocijų reguliavimo būdą pritaikiau?
Kas man padėjo atlikti užduotį?


Antroji užduotis – reikia paprašyti rekomendacijos, pavyzdžiui, kur netoliese galima išgerti kavos, ką verta aplankyti Vilniuje arba kokią vietą žmogus rekomenduotų svečiui. Užduoties tikslas yra stebėti, kaip keičiasi stresas, kai pokalbis trunka ilgiau nei vieną sakinį.

Mintys po visų užduočių:


Trečioji užduotis – reikia pasakyti mandagų komplimentą arba ką nors duoti (tarkime, pavaišinti saldainiu). Užduoties tikslas yra pastebėti, kaip jaučiamasi inicijuojant teigiamą socialinį kontaktą.

Ketvirtoji užduotis - reikia užmegzti trumpą pokalbį ir paklausti žmogaus, kokia jo mėgstamiausia vieta Vilniuje arba kokį patarimą jis duotų jaunam žmogui. Užduoties tikslas yra įvertinti, kaip kūnas, mintys ir emocijos reaguoja į ilgesnį bendravimą su nepažįstamu žmogumi.

Penktoji užduotis skirta pagalbos prašymui. Mokiniai individualiai pasirenka užduoties sudėtingumo lygį pagal savo galimybes ir pasirengimą. Prašymas gali būti paprastas, pavyzdžiui, padėti surasti kelią ar nufotografuoti grupę, arba sudėtingesnis, pavyzdžiui, trumpam paskolinti telefoną paskambinti tėvams. Užduoties tikslas yra tyrinėti, kokios mintys ir emocijos kyla prašant pagalbos bei kodėl kai kuriems žmonėms tai gali kelti nepatogumą ar nerimą.

